Tønsberg reperbane på Kaldnes på Nøtterøy-sida av Byfjorden i Tønsberg, ca. 1947 Foto: Widerøe/Vestfoldmuseene 
Kart fra 1865 over Tønsberg med omegn viser blant annet «Reberbane» på Nøtterøy-sida, like over midten til venstre. Kart: Statens kartverk 
**Tønsberg reperbane** var en reperbane, det vil si fabrikk for produksjon av tauverk, på Kaldnes i Tønsberg i Vestfold. Den ble grunnlagt 1796 av og var Tønsbergs eldste eksisterende bedrift fram til den ble lagt ned i 2018 etter 222 års drift. Bedriften hadde på 1800-tallet et stort marked som leverandør av tauverk til byens seilskipsflåte og i første del av 1900-tallet til hvalfangsten.

Flere kjente skuter fikk tau og rep fra Tønsberg reperbane, bl.a. Fritjof Nansens legendariske skute Fram. Skuta ble bygget av Colin Archer i 1892. 

I 1993 ble første del av reperbanen, også kalt langbanen, demontert av frivillige ved det som nå er Stiftelsen Tønsberg Kystkultursenter og konstruksjonene tatt vare på med tanke på senere gjenoppbygging. De siste deler av langbanen ble demontert i 1998.

Det ble i 1998 inngått en forpliktende juridisk samarbeidsavtale mellom ScanRope, Tønsberg kommune og Stiftelsen Teie ubåtstasjon (nå Stiftelsen Tønsberg Kystkultursenter) om overdragelse av tomteareal for gjenreisning av 100 meter av reperbanen. I tillegg inneholdt avtalen overdragelse av maskiner og utstyr fra repslagmuseet – ScanRopes interne bedriftsmuseum – til det som nå er Stiftelsen Tønsberg kystkultursenter.   

Repslagmuseet, og maskiner fra den del av reperbanen som ble revet i 1996, ble tatt vare på og er fortsatt intakt og i forholdsvis god teknisk stand.

I 2020/21 ble det reist en betongbrygge som fundament for gjenreisning av reperbanen ved innseilingen til Tønsberg indre havn. I 2022 startet gjenreisning av bygget. Av de totalt 100 meter som skal gjenreises i regi av Tønsberg kystkultursenter, vil 50 meter av råbygget stå ferdig våren 2023.

Historikk
---------

Tønsberg Reperbane ble grunnlagt under navnet «Teie Reberbane» i 1795/1796 av skipper og skipsreder Mathias Samuelsen Føyn (1756-1820). Reperbanens opprettelse var direkte knyttet til skipsbyggingens behov for tauverk. Carl Fredrik Zeuthen Isachsen (1833-1901) kjøpte Tønsberg reperbane i 1877. Den brant og ble bygget opp igjen i 1892. I 1886 startet Tønsberg Reperbane, som den første i Norge, produksjon av ståltau. I 1898 ble bedriften et aksjeselskap. Reperbanen brant igjen ned i 1910, og ble gjenoppbygget i 1911 som en moderne ståltaufabrikk. På et tidspunkt var banen verdens lengste overbygde langbane med sine 455 meter.

Christiania Spigerverk kjøpte bedriften i 1963, og endret navnet til **Stål & Tau, Tønsberg**. I 1972 ble Spikerverket fusjonert med Elkem, som da ble ny eier. Fra 1983 het bedriften **ScanRope**. Selskapet eides fra 2007 fram til 2014 av det Ohio-baserte selskapet *Parker Hannifin*,, under navnet **Parker Scanrope AS**.

Bedriften ble i 2015 overtatt av det britiske selskapet Bridon, og fikk navnet **Bridon Scanrope**. før produksjonen av spesialkabler ble lagt ned i Tønsberg.

* Tønsberg Reperbane med Teie hovedgård foran i bildet  Foto: Widerøe/VestfoldmuseeneTønsberg Reperbane med Teie hovedgård foran i bildet  Foto: Widerøe/Vestfoldmuseene
* Tønsberg Reperbane 1959, med Teie hovedgård foran i bildet  Foto: Widerøe/VestfoldmuseeneTønsberg Reperbane 1959, med Teie hovedgård foran i bildet  Foto: Widerøe/Vestfoldmuseene
* Tønsberg Reperbane 1959 Foto: Widerøe/VestfoldmuseeneTønsberg Reperbane 1959 Foto: Widerøe/Vestfoldmuseene
* Tønsberg Reperbane 1959 med Kanalbrua over Byfjorden i forgrunnen  Foto: Widerøe/VestfoldmuseeneTønsberg Reperbane 1959 med Kanalbrua over Byfjorden i forgrunnen  Foto: Widerøe/Vestfoldmuseene
* Tønsberg Reperbane 1968 med Kaldnes Mekaniske Verksted i bakgrunnen. Foto: Widerøe/VestfoldmuseeneTønsberg Reperbane 1968 med Kaldnes Mekaniske Verksted i bakgrunnen. Foto: Widerøe/Vestfoldmuseene

Referanser
----------

1. ↑  Digital blakopi av *Av repslagerens saga : Tønsberg reperbane gjennem 150 år 1796-1946* (utgitt 1948)
2. ↑  Tønsbergs og omegns industri (1900) s.65-69
3. ↑  Frithjof II, medlemsblad nr. 2, 2005
4. ↑  Juridisk selskapsinformasjon Arkivert 23. desember 2014 hos Wayback Machine. via 1881.no
5. ↑  Tb.no: Byens eldste solgt til britiske Bridon (6. januar 2015)
6. ↑  Bridon.com: Bridon ScanRope Arkivert 7. januar 2015 hos Wayback Machine.

Eksterne lenker
---------------

* Scanropes nettsider
* Tønsberg – den tusen år gamle havn, Høyskolen i Vestfold
* (no) Arkiv etter Scanrope AS på Arkivportalen